b'\n_START_ARTICLE_\nCynthia Ann Parker\n_START_PARAGRAPH_\nCynthia Ann Parker (1827 Illinois \xe2\x80\x93 1870) oli viimeisen Comanche-p\xc3\xa4\xc3\xa4llikk\xc3\xb6 Quanah Parkerin \xc3\xa4iti. H\xc3\xa4n oli uudisasukkaiden Silas ja Lucy Parkerin tyt\xc3\xa4r._NEWLINE_Vuonna 1836 intiaanit hy\xc3\xb6kk\xc3\xa4siv\xc3\xa4t Cynthian perheen kimppuun uudisasukkaiden uloimmassa tukikohdassa Fort Parkerissa ja kaappasivat muutamia ihmisi\xc3\xa4, muun muassa 9-vuotiaan Cynthian, h\xc3\xa4nen 7-vuotiaan veljens\xc3\xa4 John Parkerin ja heid\xc3\xa4n 15-vuotiaan serkkunsa Rachel Plummerin. Rachel Plummer joutui orjaksi, mutta sek\xc3\xa4 Cynthia ett\xc3\xa4 John kasvoivat intiaaniperheess\xc3\xa4. Molemmat viihtyiv\xc3\xa4t uudessa ymp\xc3\xa4rist\xc3\xb6ss\xc3\xa4 ja unohtivat entisen el\xc3\xa4m\xc3\xa4ns\xc3\xa4. Intiaaneille oli tyypillist\xc3\xa4, ett\xc3\xa4 kaapattuja lapsia kohdeltiin aivan samoin kuin intiaanilapsia, mutta kaapattuja aikuisia kohdeltiin armottomasti._NEWLINE_Cynthia, joka kutsuttiin Naduah\xe2\x80\x99ksi (\xe2\x80\x9dl\xc3\xb6ydetty\xe2\x80\x9d), meni naimisiin p\xc3\xa4\xc3\xa4llikk\xc3\xb6 Peta Noconan (\xe2\x80\x9dvaeltaja\xe2\x80\x9d) kanssa ja sai kolme lasta. Quanah oli heid\xc3\xa4n vanhin poikansa. Valkoiset etsiv\xc3\xa4t Cynthia Annia jatkuvasti, ja kauppiaat n\xc3\xa4kiv\xc3\xa4t h\xc3\xa4net 24 vankeusvuoden aikana kahdesti._NEWLINE_Intiaanien ja valkoisten suhteet kiristyiv\xc3\xa4t voimakkaasti 1850-luvulla. Vuonna 1860 Lawrence Sullivan \xe2\x80\x9dSul\xe2\x80\x9d Rossin sotilaat hy\xc3\xb6kk\xc3\xa4siv\xc3\xa4t intiaanien kimppuun ja kaappasivat 33-vuotiaan Cynthian, josta oli tullut intiaani \xe2\x80\x93 h\xc3\xa4n ei en\xc3\xa4\xc3\xa4 osannut englantia eik\xc3\xa4 halunnut palata biologisen perheens\xc3\xa4 luo. H\xc3\xa4n ei koskaan kotiutunut sukulaistensa luo ja yritti turhaan paeta monta kertaa._NEWLINE_Vuonna 1870 Cynthia Ann Parker kuoli 43-vuotiaana sukulaistensa kodissa. H\xc3\xa4n ei koskaan saanut tiet\xc3\xa4\xc3\xa4 poikiensa Quanahin ja Pecosin kohtaloa, mutta itki heit\xc3\xa4 usein ajatellen heid\xc3\xa4n saaneen surmansa Rossin tekem\xc3\xa4ss\xc3\xa4 iskussa._NEWLINE_Cynthia Ann Parkerin kohtalo tuli tunnetuksi vuonna 1982 kun Lucia St. Clairin romaani Ride the Wind \xe2\x80\x93 The Story of Cynthia Ann Parker and The Last Days of the Comanche ilmestyi. My\xc3\xb6s John Waynen t\xc3\xa4hditt\xc3\xa4m\xc3\xa4 elokuva The Seachers perustuu samaan tarinaan.'